15-årige John Villaluna spillede fredag med sin musikskole og Aalborg Symfoniorkester i Musikkens Hus i Aalborg. Han går på Goldschmidt Musikakademi i Aalborg. En skole, der giver muligheden for at lære at spille musik til børn og unge, der af økonomiske, sociale eller kulturelle årsager ikke kan få musikundervisning. - Skolen giver os muligheder for at spille musik, som vi måske aldrig har kunnet have fået før. I hvert fald ikke med prisen på at spille de her instrumenter, fortæller John Villaluna. Men det kan snart være, at de sidste toner er spillet for John Villaluna og resten af Goldschmidt Musikakademi. - Hvis skolen lukkede, så ville det i hvert fald ikke være det bedste i verden, siger John Villaluna. Musikskole i økonomiske udfordringer Musikskolen, der giver blandt andre John muligheden for at spille på et instrument, mangler nemlig økonomi til at kunne fortsætte. - Det er altid en udfordring at skaffe midler, fordi det koster penge at drive sådan en skole. Og vi håber altid på, at der kommer folk, der vil støtte det. Men vi håber allermest på, at Aalborg Kommune måske kan se, hvor vigtigt det er, siger Henrik Goldschmidt, der er rektor på Goldschmidts Musikakademi i København og er med i bestyrelsen i Aalborg. Henrik Goldschmidt har drevet skolen i Aalborg i to år. Han mener, at skolen har betydning for børnenes fremtid. - Den kan ændre et barns liv fuldstændig. Fra håbløshed til håb og fra ensomhed til venskab. Musikken er en samlende kræft, man kan bruge til at skabe venskaber på tværs af kulturer og sociale udfordringer. Så det er meget vigtigt, man har musikken at stå sammen om, siger Henrik Goldschmidt. Forældre bekymrede for om skolen lukker John Villaluna har spillet på violin siden han var 7 år gammel, og derfor er Johns forældre bekymrede for, om musikskolen får mulighed for at fortsætte. - For John betyder det rigtig meget for ham, at han kan få lov til at spille violin og videreudvikle sit talent indenfor musikken. Fordi han kan virkelig godt lide at spille violin, siger Johns mor Joy Villaluna. Joy og Marc Villaluna har tidligere givet John mulighed for violintimer. Men det blev en for stor omkostning for familien, og derfor er Goldschmidtakademiet vigtigt, for at han kan udfolde sit talent. - Hvis skolen ikke er her længere, betyder det, at han jo så må stoppe med at spille violin. Det er jo dyrt at sende dem til at blive undervist andre steder, og det var vi ikke økonomiske midler til at sende ham afsted, siger Joy Villaluna. Musikskolen afventer nu kommunens svar på, om de vil give økonomisk støtte.

Opsummering:
15 børn og unge fra Goldschmidt Musikakademi, der giver børn med en udfordret baggrund mulighed for at spille på et indstrument, optrådte fredag med Aalborg Symfoniorkester. Men det kan snart være slut, da musikskolen står i økonomiske udfordringer.